Document ID: 32011R0328

KOMISSION ASETUS (EU) N:o 328/2011,
annettu 5 päivänä huhtikuuta 2011,
kansanterveyttä sekä työterveyttä ja työturvallisuutta koskevista yhteisön tilastoista annetun Euroopan parlamentin ja neuvoston asetuksen (EY) N:o 1338/2008 täytäntöönpanosta kuolemansyytilastojen osalta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon kansanterveyttä sekä työterveyttä ja työturvallisuutta koskevista yhteisön tilastoista 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1338/2008 (1) ja erityisesti sen 9 artiklan 1 kohdan,
sekä katsoo seuraavaa:
(1)
Asetuksella (EY) N:o 1338/2008 luodaan yhteiset puitteet kansanterveyttä sekä työterveyttä ja työturvallisuutta koskevien eurooppalaisten tilastojen järjestelmälliselle tuottamiselle.
(2)
Asetuksen (EY) N:o 1338/2008 9 artiklan 1 kohdan mukaisesti tarvitaan täytäntöönpanotoimenpiteitä, joilla täsmennetään kyseisen asetuksen liitteen III aiheena olevista kuolemansyistä toimitettavat tiedot ja metatiedot sekä asetetaan tietojen toimittamista koskevat viiteajanjaksot ja tietojen toimitustiheys.
(3)
Jäsenvaltioiden komissiolle (Eurostat) lähettämiä luottamuksellisia tietoja olisi käsiteltävä tilastosalaisuuden periaatteen mukaisesti, siten kuin se vahvistetaan Euroopan tilastoista 11 päivänä maaliskuuta 2009 annetussa Euroopan parlamentin ja neuvoston asetuksessa (EY) N:o 223/2009 (2) ja yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta 18 päivänä joulukuuta 2000 annetussa Euroopan parlamentin ja neuvoston asetuksessa (EY) N:o 45/2001 (3).
(4)
Kustannus-hyötyanalyysi on suoritettu ja arvioitu asetuksen (EY) N:o 1338/2008 6 artiklan mukaisesti.
(5)
Tässä asetuksessa säädetyt toimenpiteet ovat Euroopan tilastojärjestelmää käsittelevän komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Kattavuus
Eurooppalaiset kuolemansyytilastot koskevat kaikkia kussakin jäsenvaltiossa rekisteröityjä kuolemantapauksia ja kuolleena syntyneitä siten, että eritellään kyseisessä maassa ja muualla asuvat henkilöt.
2 artikla
Määritelmät
Tässä asetuksessa sovelletaan seuraavia määritelmiä:
a)
’kuolemalla’ tarkoitetaan kaikkien elonmerkkien pysyvää häviämistä milloin tahansa elävänä syntymisen jälkeen (syntymän jälkeinen elintoimintojen lakkaaminen ilman elvytysmahdollisuutta). Kuolleena syntyneet eivät kuulu tämän määritelmän piiriin;
b)
’kuolleena syntymisellä’ tarkoitetaan sikiökuolemaa eli kuolemaa, joka tapahtuu ennen kuin hedelmöityksen tuote on täydellisesti työntynyt ulos tai irrotettu äidistään raskauden kestosta riippumatta. Kuolemasta on merkkinä se, että äidistään erottamisen jälkeen sikiö ei hengitä tai osoita mitään muita elonmerkkejä, joita ovat esimerkiksi sydämen lyöminen, napanuoran sykkiminen tai tahdonalaisten lihasten selvä liikkuminen;
c)
’sikiöiällä’ tarkoitetaan raskauden kestoa laskettuna viimeisen normaalin kuukautisjakson ensimmäisestä päivästä. Sikiöikä ilmaistaan kokonaisina päivinä tai viikkoina;
d)
’neonataalikuolemalla’ tarkoitetaan elävänä syntyneen kuolemaa ensimmäisten 28 kokonaisen elinvuorokauden aikana (vuorokaudet 0-27);
e)
’pariteetilla’ tarkoitetaan aiempien elävänä tai kuolleena syntyneiden määrää (0, 1, 2, 3 tai useampi aiemmin elävänä tai kuolleena syntynyt);
f)
’muilla kuolemilla’ tarkoitetaan kuolemia, jotka tapahtuvat neonataalikuolemien ajanjakson jälkeen 28. kokonaisesta elinvuorokaudesta alkaen;
g)
’peruskuolemansyyllä’ tarkoitetaan sitä tautia tai vammaa, joka on pannut alulle välittömästi kuolemaan johtaneen sairaustilojen sarjan, tai tapaturmaan tai väkivaltaan liittyviä olosuhteita, josta kuolemaan johtanut vamma aiheutui;
h)
’asuvalla’ tarkoitetaan ’vakinaista asukasta’ paikassa, jossa henkilö yleensä viettää päivittäisen lepoaikansa, lukuun ottamatta väliaikaista poissaoloa vapaa-ajan, lomien, ystävä- ja sukulaisvierailujen, liiketoiminnan, terveydenhoidon tai uskonnollisten pyhiinvaellusmatkojen vuoksi.
Ainoastaan seuraavia on pidettävä kyseisen maantieteellisen alueen vakinaisina asukkaina:
i)
henkilöt, jotka ovat asuneet vakinaisessa asuinpaikassaan yhtäjaksoisesti vähintään 12 kuukauden ajan ennen viiteajankohtaa, tai
ii)
henkilöt, jotka ovat saapuneet vakinaiseen asuinpaikkaansa viiteajankohtaa edeltävien 12 kuukauden aikana tarkoituksenaan pysyä siellä vähintään yhden vuoden ajan.
Jollei i tai ii alakohdassa kuvattuja olosuhteita voida määrittää, ’vakinaisella asuinpaikalla’ tarkoitetaan laillista tai rekisteröityä asuinpaikkaa.
3 artikla
Tarvittavat tiedot
Jäsenvaltioiden on toimitettava komissiolle (Eurostat) luettelo liitteessä esitetyistä muuttujista. Mahdollisuuksien mukaan niihin on sisällytettävä tilastot ulkomailla kuolleista kyseisen jäsenvaltion asukkaista.
Kuolleena syntyneiden osalta on käytettävä seuraavassa järjestyksessä vähintään yhtä seuraavista kolmesta ilmoituskriteeristä: 1) syntymäpaino, 2) sikiöikä ja 3) pituus päälaelta kantapäähän. Tiedonkeruu rajataan seuraaviin ryhmiin:
a)
syntymäpaino 500-999 g tai, jos syntymäpainoa ei käytetä, sikiöikä 22:sta 27 kokonaiseen viikkoon tai, jos ei käytetä näistä kumpaakaan, pituus päälaelta kantapäähän 25-34 cm (muuttuja 9), ja
b)
syntymäpaino 1 000 g ja enemmän tai, jos syntymäpainoa ei käytetä, sikiöikä 27 kokonaisen viikon jälkeen tai, jos ei käytetä näistä kumpaakaan, pituus päälaelta kantapäähän 35 cm tai enemmän (muuttuja 10).
4 artikla
Viiteajanjakso
Viiteajanjakso on kalenterivuosi.
Jäsenvaltioiden on toimitettava tässä asetuksessa täsmennetyt tiedot komissiolle (Eurostat) 24 kuukauden kuluessa viitevuoden päättymisestä.
Ensimmäinen viitevuosi on vuosi 2011.
5 artikla
Metatiedot
Jäsenvaltioiden on toimitettava komissiolle (Eurostat) tarvittavat tiedot, mukaan luettuina tiedot määritelmiä koskevista kansallisista eroista, tietojen kattavuudesta, käytetyistä kansainvälisen tautiluokituksen (ICD) tarkistuksesta ja päivityksistä sekä automatisoiduista koodausjärjestelmistä, samoin kuin tiedot peruskuolemansyyn valinnasta ja muuttamisesta.
6 artikla
Tietojen ja metatietojen toimittaminen komissiolle (Eurostat)
Jäsenvaltioiden on toimitettava tässä asetuksessa edellytetyt aggregoidut tai mikrotiedot (lopulliset, validoidut ja hyväksytyt) ja metatiedot komission (Eurostat) täsmentämän tiedonsiirtostandardin mukaisesti. Tiedot ja metatiedot on toimitettava Eurostatille keskitetyn yhteyspisteen kautta.
7 artikla
Voimaantulo
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 5 päivänä huhtikuuta 2011.

Labels: 4
19
0
9
15